Alej (mitologija)
Alej () bio je, u grčkoj mitologiji, kralj Arkadije i eponimni osnivač grada Aleje, gde je utemeljio kult Atene Aleje. Bio je sin Afidantov i unuk Arkadov. Njegova kći Auga rodila je Heraklu Telefa. Alkejevi sinovi Amfidamant i Kefej te unuci Ankej učestvovali su u pohodu Argonauta, a Ankej je stradao tokom lova na Kalidonskog vepra.

Mitologija 
Alej je bio sin Afidanta, čiji je otac bio Arkad, sin Zevsa i Kaliste te eponimni heroj Arkadije. Neki kažu da je Alej bio brat Stenebeje, supruge Pretove. Alej je nasledio svog oca kao vladar grada Tegeje u Arkadiji, a kad je umro Epit, Alej je postao kralj čitave Arkadije. Smatrali su ga eponimnim osnivačem grada Aleje. Od njega, prema predanju, potiče i epitet Atene Aleje, kojoj je podigao hram u Tegeji.

U izvorima se spominju tri Alejeva sina ― Likurg te Argonauti Amfidamant i Kefej, kao i dve kćerke ― Auga i Alkidika, koje mu je sve rodila ili Neera, kći Perejeva, ili Kleobula. Alkidiku navodi jedino Diodor Sicilijski, a Pausanija ne navodi ime majke; Pseudo-Apolodor kaže da je majka bila Neera, kći Perejeva (premda Pausanija na drugom mestu kaže da se Neera udala za Autolika), a da je Amfidamant bio Likurgov sin; Higin kaže da je Kleobula bila majka dvojice Argonauta (Amfidamanta i Kefeja).

Auga i Telef 
Alejevu kćerku Augu, devičansku sveštenicu Atene Aleje, zaveo je i s njom spavao Herakle. Iz te se veze rodio Telef. Alej je pokušao da ih oboje ubije, ali su oni pobegli na dvor kralja Teutranta u Miziji, gde je Auga postala kraljeva supruga (ili, prema drugoj verziji, njegova usvojena kći), a Telefa je Teutrant usvojio i odredio za svog naslednika. 

Prema jednoj verziji, zabeleženoj u deklamaciji koja se obično pripisuje Alkidamantu, grčkom retoru iz 4. veka pne., proročište u Delfima upozorilo je Aleja da će, ako njegova kći bude rodila sina, taj njen sin ubiti Alejeve sinove; zbog toga je Alej postavio Augu za sveštenicu boginje Atene i naložio joj, pod pretnjom smrću, da mora ostati devica. No, kad je Herakle prolazio kroz Tegeju, zaljubio se u Augu i u pijanstvu vodio s njom ljubav. Neki kažu da je Alej otkrio da je Auga zatrudnela te ju je predao Naupliju da je utopi, ali ju je Nauplije, umesto da je ubije, prodao Teutrantu. Drugi kažu da se Auga u tajnosti porodila u Ateninom hramu u Tegeji i tu sakrila bebu, ali je tada izbila kuga, pa je usledilo istraživanje uzroka epidemije, koje je naposletku sve iznelo na videlo, te je Alej stavio Augu i Telefa u drveni kovčeg i porinuo ih u more.

U nekim verzijama mita Auga s Telefom stiže u Miziju, gde dečaka posvoji Teutrant. Prema drugim verzijama, Telef je ostao u Arkadiji i bio izložen na planini Partenionu, gde ga je ostavio ili Alej, ili sama Auga kad ju je Nauplije vodio ka moru da je utopi; ali Telefa pronađe i nahrani jelen, pa se on mnogo godina kasnije ponovo sretne s Augom u Miziji. Neki kažu da je Telef ubio svoje ujake, Alejeve sinove, čime se ispunilo proročanstvo, ali nijedan izvor ne precizira kako je to učinio.

Ankej 
Kad je Alej već bio starac, njegovi sinovi Amfidamant i Kefej pridružili su se Jasonu i Argonautima u potrazi za zlatnim runom. Alejev najstariji sin, Likurg, ostao je kod kuće da se stara o ocu i u pohod Argonauta poslao je svog sina Ankeja. No, Alej je, želeći da zadrži unuka kod kuće, sakrio Ankejevo oružje, pa je Ankej pošao s Argonautima noseći sa sobom samo medveđu kožu i jednu dvoseklu sekiru. Kasnije se Ankej pridružio i lovu na Kalidonskog vepra u kojem ga je vepar proburazio i ubio. U Pausanijino doba ta je scena bila naslikana na prednjem zabatu hrama Atene Aleje u Tegeji, pri čemu je Ankej prikazan ranjen, na zemlji pored njega nalazi se njegova sekira, a pridržava ga Epoh.

Priča o Aleju i njegovom unuku Ankeju ima ordđenih sličnosti s pričom koju Herodot pripoveda o Krezu i njegovom sinu Atisu. Krez je sanjao da će Atisa probosti koplje, pa je zato sakrio sve sinovljevo oružje. Divlji vepar počeo je da pustoši zemlju i, kad je organizovan lov na vepra, Krez nije dopuštao Atisu da se pridruži lovcima. Atis je tad primetio da ga vepar sigurno neće ubiti kopljem. Krez je popustio i Atis je u lovu slučajno ubijen kopljem koje je bacio jedan od drugih lovaca.

Reference

Literatura 

 
 

 

 
 
 

Kraljevi u grčkoj mitologiji